|  |
| --- |
| **GUVERNUL REPUBLICII MOLDOVA**  **HOTĂRÂRE nr. \_\_\_\_**  **din 2024**  **Chișinău** |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Guvernul HOTĂRĂȘTE:

Se aprobă și se prezintă Parlamentului spre examinare proiectul de lege pentru modificarea unor acte normative:

**Prim-ministru DORIN RECEAN**

Contrasemnează:

Ministrul interimar al energiei Dorin Recean

Vizează:

Secretar general al Guvernului Artur MIJA

Aprobată în ședința Guvernului

din

# Proiect

**PARLAMENTUL REPUBLICII MOLDOVA**

# **LEGE**

**privind modificarea unor acte normative(mecanism de responsabilizare a solicitanților de avize de racordare și îmbunătățirea toleranțelor pentru dezechilibrele producătorilor eligibili)**

# Parlamentul adoptă prezenta lege organică.

**Art. I.** – Art. 47 al Legii nr. 107/2016 cu privire la energia electrică(Monitorul Oficial al Republicii Moldova, 2016, nr. 193-203 art. 413), cu modificările ulterioare, se completează cu alineatul (9) cu următorul cuprins:

„(9) Solicitanții care solicită racordarea centralelor electrice cu capacitatea mai mare de 200 kW, vor depune la operatorul de sistem garanții financiare de bună execuție a avizelor de racordare în cuantumul stabilit de Agenție.

Condițiile și termenele în care trebuie depusă garanția financiară de bună execuție a avizului de racordare, cuantumul garanției financiare și cazurile în care garanția financiară integral sau parțial se restituie solicitantului sau se utilizează de operatorul de sistem în scopul dezvoltării rețelei electrice, se stabilesc într-o hotărâre a Agenției, aprobată în rezultatul consultării publice.

Garanțiile financiare se depun și de persoanele fizice și juridice cărora li s-au eliberat avize de racordare la rețelele electrice a centralelor electrice cu capacitatea mai mare de 200 kW și, până la intrarea în vigoare a prezentului alineat, în termenele stabilite de Agenție.

Operatorul de sistem anulează avizele de racordare eliberate persoanelor fizice și juridice pentru racordarea la rețeaua electrică a centralelor electrice cu capacitatea mai mare de 200 kW până la intrarea în vigoare a prezentului alineat, în cazul în care nu sunt depuse garanțiile financiare de bună execuție în condițiile, termenele și cuantumul stabilite de Agenție.”

**Art. II** – Art. 37 alin. (7) al Legii nr. 10/2016 privind promovarea utilizării energiei din surse regenerabile (Monitorul Oficial al Republicii Moldova, 2016, nr. 69-77 art. 117), cu modificările ulterioare, se modifică după cum urmează:

„(7) În cazul în care poziția netă măsurată a producătorului eligibil, din cadrul grupului de echilibrare al furnizorului central, se află în intervalele +/– 8 %, în cazul centralelor electrice eoliene și +/– 4 %, în cazul centralelor electrice fotovoltaice, de la poziția netă contractuală, furnizorul central de energie electrică nu calculează dezechilibru producătorului eligibil respectiv.

În cazul în care poziția netă măsurată a producătorului eligibil, din cadrul grupului de echilibrare al furnizorului central, depășește intervalele +/– 8 %, în cazul centralelor electrice eoliene și +/– 4 %, în cazul centralelor electrice fotovoltaice, de la poziția netă contractuală, furnizorul central de energie electrică calculează dezechilibru producătorului eligibil respectiv doar pentru cantitatea de energie electrică ce depășește intervalele stabilite.

**Art. III** Dispoziții finale și tranzitorii

(1) Prezenta lege intră în vigoare la data publicării în Monitorul Oficial al Republicii Moldova.

(2) Agenția, în termen de 1 lună de la data intrării în vigoare a prezentei legi, va elabora și supune aprobării Hotărârea privind condițiile și termenele în care trebuie depusă garanția financiară de bună execuție a avizului de racordare, cuantumul garanției financiare și cazurile în care garanția financiară integral sau parțial se restituie solicitantului sau se utilizează de operatorul de sistem în scopul dezvoltării rețelei electrice. .